TARYBOS SPRENDIMAS
2005 m. gruodžio 1 d.
iš dalies keičiantis Sprendimo 1999/70/EB dėl nacionalinių centrinių bankų išorės auditorių nuostatas, susijusias su Airijos centrinio banko ir finansinių paslaugų institucijos išorės auditoriais
(2005/866/EB)
EUROPOS SĄJUNGOS TARYBA,
atsižvelgdama į Protokolą dėl Europos centrinių bankų sistemos ir Europos centrinio banko statuto, pridėtą prie Europos bendrijos steigimo sutarties, ypač į jo 27.1 straipsnį,
atsižvelgdama į 2005 m. spalio 26 d. Europos centrinio banko rekomendaciją ECB/2005/10 Europos Sąjungos Tarybai dėl Airijos centrinio banko ir finansinių paslaugų institucijos išorės auditorių (1),
kadangi:
(1)
Europos centrinio banko (ECB) ir Eurosistemos nacionalinių centrinių bankų sąskaitų auditą atlieka nepriklausomi išorės auditoriai, kuriuos rekomenduoja ECB valdančioji taryba ir tvirtina Europos Sąjungos Taryba.
(2)
Dabartinių Airijos centrinio banko ir finansinių paslaugų institucijos išorės auditorių įgaliojimai baigėsi ir nebus atnaujinami. Todėl nuo 2005 finansinių metų turi būti paskirti išorės auditoriai.
(3)
Airijos centrinis bankas ir finansinių paslaugų institucija išorės auditoriumi nuo 2005 finansinių metų pasirinko „Deloitte & Touche“, ir ECB mano, kad jie atitinka būtinus paskyrimo reikalavimus.
(4)
ECB valdančioji taryba rekomendavo šiems išorės auditoriams įgaliojimus suteikti trejiems metams su galimybe juos pratęsti.
(5)
Reikėtų vadovautis ECB valdančiosios tarybos rekomendacija ir atitinkamai iš dalies pakeisti Tarybos sprendimą 1999/70/EB (2),
NUSPRENDĖ:
1 straipsnis
Sprendimo 1999/70/EB 1 straipsnio 5 dalis pakeičiama taip:
„5. „Deloitte & Touche“ nuo 2005 finansinių metų trejiems metams su galimybe pratęsti patvirtinami Airijos centrinio banko ir finansinių paslaugų institucijos išorės auditoriais.“.
2 straipsnis
Apie šį sprendimą pranešama Europos centriniam bankui.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2005 m. gruodžio 1 d.